נמל התעופה הבין-לאומי רג'יב גנדי

**נמל התעופה הבין-לאומי רג'יב גנדי** (באורדו: **حیدرآباد انٹرنیشنل ائرپورٹ**, בטלוגו: **హైదరాబాద్ అంతర్జాతీయ విమానాశ్రయము**, ובשפה האנגלית: **Rajiv Gandhi International Airport**). הנמל ידוע גם בשם נמל התעופה הבין-לאומי היידראבאד, והוא נמל תעופה בין-לאומי בהודו בקרבת העיר היידראבאד. נמל התעופה מדורג רביעי בהודו, לפי מספר הנוסעים המשתמשים בו. סימנו הבין-לאומי של נמל התעופה בארגון יאט"א הוא **HYD**, והוא מסומן **VOHS** בארגון הבין-לאומי לתעופה אזרחית ICAO. מפעילת נמל התעופה היא קבוצת **GHIL** (שוּתפוּת של קבוצת GMR-76%, רשות שדות התעופה של הודו וממשלת טלנגאנה-13% כל אחת). הנמל משמש בסיס (Hub) לחברת אינדיגו (IndiGo).

## מקור השם
נמל התעופה נושא את שמו של רג'יב גנדי, שהיה ראש ממשלת הודו בין 1984 ל-1989, במשך למעלה מחמש שנים. רג'יב היה בנה של אינדירה גנדי, שהפכה לראש ממשלת הודו ב-1966, ונכדו של ג'ווהרלל נהרו, ראש הממשלה הראשון של הודו, לאחר שזכתה בעצמאותה. רבים קוראים לנמל בשם רג'יב גנדי בלבד (בדומה ל"נמל התעופה בן-גוריון"), אך יש הקוראים לו נמל התעופה היידראבאד, על שם העיר ושם המרחב המטרופוליטני הגדול, אותו הוא משרת, כ-3.9 מיליון תושבים בעיר, וכ-7.7 מיליון במרחב האורבני הרחב.

הוספת שמו של רג'יב גנדי לשם נמל התעופה גררה ויכוחים פוליטיים רבים, והייתה כוונה להסיר את שמו מהנמל, ולהחליפו בשמה של אישיות מקומית, של מדינת טלנגאנה, או אישיות אחרת. דובר הוספת שמו של ראמה ראו, פוליטיקאי מקומי מטלנגאנה, המדינה שבה הנמל בנוי. לאחר התמרמרות ומחאות מצד מנהיגי מפלגת הקונגרס, הושאר שם הנמל על שם רג'יב גנדי, כפי שנקבע במקור.

## היסטוריה
בשנות ה-90 של המאה ה-20 התברר שנמל התעופה בגומפט (Begumpet) אשר שירת את האזור אינו מספיק ואין לו פוטנציאל צמיחה. הוחלט על הקמת נמל תעופה בין-לאומי חדש, והשארת הנמל שהיה קיים בעיקר למשימות צבאיות של חיל האוויר ההודי. עם הזמן, גדל מאוד השטח שהוקצה מלכתחילה לנמל העופה החדש. ההצעות השונות להקמת הנמל הוגשו בסוף 2000, אך עקב עתירות משפטיות נדחו העבודות, והייתה גם התנגדות של מערכת הביטחון ההודית, שהוסרה רק בפברואר 2005, כך שתחילת העבודות נדחתה עד 16 במרץ 2005. לאחר פחות משלוש שנים של עבודות הקמה, נמל התעופה נחנך ונכנס לשירות ב-23 במרץ 2008,והתקיימה קבלת פנים רשמית לטיסה ראשונה של חברת לופטהאנזה ושתי טיסות של חברת ספייסג'ט (SpiceJet). הנמל תוכנן לפי סטנדרטים ופרמטרים של חישובים המבטיחים יישומיות ותפעוליות של המקום (FAR/FSI). ב-2012 הופעל מסלול טיסה נוסף בנמל. בשנת 2014 נוצרה בהודו מדינת טלנגאנה החדשה, וחידוש זה קידם את תעבורת הנוסעים והמטענים בנמל. בשנת הכספים 2009 בסמוך לאחר הפעלתו של הנמל, טסו דרכו 6.2 מיליון נוסעים, ב-2015 נחצה רף 10 מיליון נוסעים. ב-2018 עשר שנים מהקמתו, מספר נוסעי הנמל עלה ל-18 מיליון, ובשנת הכספים שהסתיימה ב-2020 עם פרוץ מגפת הקורונה עמד מספר הנוסעים על 21.6 מיליון.

## גאוגרפיה ואקלים
### גאוגרפיה
נמל התעופה בנוי במרכז-דרום הודו, במדינת טלנגאנה (שפוצלה ב-2014 ממדינת אנדרה פרדש), בסמוך לעיר שאמסאבאד (Shamshabad), שהיא חלק מהמרחב האורבני של היידראבאד, בירת מדינת טלנגאנה. הנמל נמצא דרומית להיידראבאד, במרחק של כ-24 ק"מ מלב העיר, ומשרת את כל המרחב המטרופוליטני, וגם ערים קטנות ומרוחקות יותר. מפרץ בנגל, חלק מהאוקיינוס ההודי, מצוי בקו אווירי כ-270 ק"מ מזרחית לנמל התעופה. נמל התעופה בנוי בגובה של 616.9 מטר מעל פני הים (2,024 רגל). נמל התעופה רג'יב גנדי מרוחק מאוד מן הערים הראשיות של הודו, מעל 700 ק"מ מהעיר הגדולה מומבאי, ומעל ל-1,500 ק"מ מהבירה ניו דלהי.

### אקלים
## מסלולים, טרמינלים, נוסעים, מטענים
**מסלולים:** את נמל התעופה משרתים שני מסלולי טיסה מקבילים, אך לא שווים באורכם. מסלול 09R/27L באורך 4,261 מטר (13,980 רגל), והמסלול המקביל הקצר יותר 09L/27R, שאורכו 3,707 מטר (12,162 רגל). שני המסלולים מחופים באספלט, ומוארים בלילות.

**טרמינלים:** לנמל התעופה טרמינל אחד ויחיד, רחב ידיים. ב-2022 פורסם על הרחבה המאפשרת לטרמינל לטפל בעד 34 מיליוני נוסעים, אך מאוחר יותר תוכנן להרחיבו עוד, עד לקיבולת של 40 מיליון נוסעים בשנה. בטרמינל ארבעה מפלסים, והוא מבנה המזכיר בצורתו את האות T. משתי שלוחות הטרמינל בכיוונים מנוגדם ניתן להשתמש ב-44 גשרי עלייה למטוסים. ביקורת גבולות מבוצעת במבנה נפרד, אך מחובר למבנה המרכזי. מופעלים יותר מ-60 עמדות צ'ק אין, ו-20 עמדות ביקורת דרכונים. מגדל הפיקוח צמוד לטרמינל הנוסעים, ומצידו האחר של המגדל בנוי טרמינל למטענים. בעבר היו שני טרמינלים נפרדים שאוחדו, ובעתיד מתוכנן לבנות טרמינל נוסעים נוסף.

**נוסעים מטענים ותנועות מטוסים:** בשנת 2025 עברו בנמל התעופה רג'יב גנדי 31.0 מיליון נוסעים, נתון המהווה גידול בשיעור 10.5% לעומת נתוני שנת 2024. כמות המטענים אשר שונעה באמצעות הנמל מעל ל-167,000 טון, נכון לשנת הכספים שהסתיימה במרץ 2025, ומספר תנועות המטוסים עמד על 199,349.

## טכנולוגיות תפעוליות
נמל התעופה נחנך בשנת 2008, הוקצה לו שטח תפעולי גדול ולכן, מתאפשרת בו הפעלת מערכות חדישות ידידותיות לסביבה, דוגמת חווה גדולה של פאנלים סולאריים. קיימת מערכת נחיתת מכשירים. באוקטובר 2025 דווח על הפעלת מערכת ביומטרית חדשה (הופעלה במקביל ב-7 נמלי תעופה נוספים בהודו) המשפרת הן את מהירות הטיפול בנוסעים, והן את הוודאות והיעילות בזיהויים. בדצמבר 2024 הופעל "תאום דיגיטלי" של נמל התעופה, המבוסס על בינה מלאכותית. התאום הדיגיטלי מסייע בכל ההיבטים התפעוליים, התעופתיים ושל הטיפול בנוסעים.

## שירותים הניתנים לנוסעים
לנוסעי נמל התעופה רג'יב גנדי ניתנים שירותים לנוסעים ברמה דומה לשירות הניתן בנמלי תעופה בין-לאומיים מודרניים גדולים אחרים, במדינות שונים בעולם.

**כללי ומזון**: עמדות מידע (i), דרגנועים, מעליות, בתי קפה, מזון מהיר ומסעדות.

**תקשורת**: נקודות אינטרנט, WI-FI חינמי מהיר בשטחים ציבוריים, טלפונים ציבוריים, סוכנות דואר.

**שירותים אישיים**: בתי מלון במקום ובקרבת מקום במרחק של קילומטרים ספורים מהנמל, חלקם עם שירות הסעה מהנמל ואליו. שירותי הסעה. חדרי תפילה עומדים לרשות הרוצים להתפלל. פינות עישון ממוקמות מחוץ לטרמינל. שירות לשמירת חפצים (לוקרים).

**שירותים עסקיים וכספיים**: שירותי מכס ופטור ממכס (אין בשטח הנמל חנויות פטורות ממכס), כספומטים, שירותי בנקאות והמרת מטבע. קיימים מרחבים לעסקים.

**תחבורה**: אוטובוסים ציבוריים, שירות שאטל, מוניות, חניה רגילה וחניה לטווח ארוך, עמדות השכרת רכב של חברות רב-לאומיות, חניה לרכב דו גלגלי, ולרכב מסחרי. קיים גם שירות VIP בתשלום, הסעות לחניה וממנה.

**סיוע אישי, רפואי ונכים**: שירות רפואי 24/7, אמבולנס, בית מרקחת, שירותי נכים, סיוע בניוד לנכים, לאזרחים ותיקים, ולמוגבלי תנועה, צ'ק-אין אינטרנטי. בנמל פועלים כלבי ריפוי וסיוע, המלווים בקביעות על-ידי מפעיליהם המומחים, ליווי צמוד לילדים צעירים.

**טיסה ותיור:** כירטוס, נציגויות של משרדי נסיעות וחברות תעופה, דלפק איתור חפצים "אבדות ומציאות" פיזי וגם מקוון, שירות עיטוף מזוודות.

## חברות תעופה ויעדים
נמל התעופה מקושר ל-98 יעדים בהודו ומחוצה לה. בטבלאות היעדים נכללו נמלי תעופה מחוץ להודו, אליהם יש בממוצע יותר מטיסה יומית ישירה אחת, ויעדי פנים עם יותר משלוש טיסות יומיות.

## תאונות, הצטיינות ותקריות
### תאונות
נמל התעופה של היידראבאד נחנך בשנת 2008. בהיותו נמל תעופה חדש יחסית, אין בנמל היסטוריה של תאונות עם נפגעים.

### הצטיינות
**פרסים:** על אף היותו של נמל התעופה רג'יב גנדי חדש יחסית וחלקית בשל עובדה זו, הוא זכה בהכרה ובפרסי הצטיינות במספר תחומים. בשנת 2025 זכה בסקר נוסעים כנמל התעופה הטוב ביותר בעולם לנוסעים נוחתים. בסקר השתתפו 707,000 נוסעים. בשנת 2024 זכה בפרס נמל התעופה הטוב ביותר באזור אסיה ובאזור הפסיפי. גם בשנת 2010 (שנתיים לאחר חנוכתו) זכה הנמל במקום הראשון כנמל התעופה הטוב בעולם, בקטגוריה של נמלי תעופה 5–15 מיליוני נוסעים. בשנת 2025 הנמל זכה בדרגה 5 (הגבוהה ביותר) כנמל תעופה הנלחם בפליטות פחמן, בנמל התעופה קיימים פאנלים סולאריים, המספקים את רוב האנרגיה הנחוצה לתפעולו, ברוב הזמן.

### תקריות ואירועים
**פגיעת ציפורים:** בתאריך 20 במאי 2017 המריא מנמל התעופה רג'יב גנדי מטוס איירבוס 300–330 בתפעול חברת קת'אי פסיפיק. על סיפון המטוס היו 244 נוסעים ואנשי צוות. יעדו של המטוס היה נמל התעופה הבין-לאומי הונג קונג. מיד לאחר ההמראה בשלב צבירת הגובה, המטוס נתקל בלהקת ציפורים, ביקש וקיבל אישור לחוג ולנחות חזרה בנמל רג'יב גנדי. המטוס נחת בשלום, לא היו נפגעים בנפש, ומידת הנזק שספג המטוס אינה ברורה. למרות התקרית, התקשורת המקומית דווחה בשנת 2025, כי בהשוואה לנמלי תעופה מרכזיים אחרים בהודו, בנמל התעופה היידראבאד היו פחות תקריות הקשורות בציפורים.

**מבצע שאגת הארי:** בתאריך 1 במרץ 2026, היום בו ארצות הברית וישראל החלו בפעילות צבאית נגד איראן במסגרת מבצע שאגת הארי (המבצע נקרא בארצות הברית Epic Fury), בוטלו 44 טיסות אל ומנמל התעופה היידראבאד. בתקופה שלאחר תחילת המבצע, פעלו נמלי התעופה נסיכויות המפרץ וערב הסעודית הקשורים בנמל התעופה רג'יב גנדי באופן מאוד חלקי, עקב סגירת מרחבים אוויריים וביטולי טיסות של חברות תעופה.

## תחבורה אל הנמל וממנו
**כבישים:** מקטעי 13–17 של כביש הטבעת של היידראבאד (Nehru outer ring road) קרובים לנמל התעופה, ומקלים על ההגעה אל ומהעיר. כבישים NH44, NH765, ו-NH65 עוברים בסמוך לנמל התעופה. האוטוסטרדה הקרובה היא AH43, המתחברת לכביש הטבעתשל היידראבאד.

**אוטובוס:** שתי חברות אוטובוסים נותנות שירות **(**Pushpak Airport Bus, APSRTC buses) לנמל התעופה.

**רכבת:** לנמל התעופה איו תחנת רכבת משלה, על אף שמסילת רכבת עוברת במרחק של כ-3 ק"מ ממבנה הטרמינל. תחנת הרכבת הקרובה ביותר היא פאלאקנומה (Falaknuma), הנמצאת במרחק של כ-11 ק"מ.

**תעופה:** נמלי התעופה הקרובים ביותר היכולים לשמש אלטרנטיבה לנמל התעופה רג'יב גנדי נמצאים במרחק העולה על 500 ק"מ, נמל התעופה פונה (PNQ), ונמל התעופה נאגפור (NAG). יתר נמלי התעופה הבין לאומיים מרוחקים 600–700 ק"מ ויותר.

## תוכניות עתידיות
העלייה התלולה במספר הנוסעים ובכמות המטענים, אילצה את בעלי ומפעילי נמל התעופה לתכנון עתידי. הטרמינל הנוכחי הורחב ומסוגל לטפל ב-עד 34 מיליון נוסעים בשנה, אך הצפי העתידי גבוה הרבה יותר וכבר נמצא בשלבי תכנון טרמינל שני. המתכננים סבורים, כי נמל התעופה יוכל לטפל ביותר מ-80 מיליוני נוסעים בשנה. בנוסף, מתוכנן מסלול טיסה שלישי, המכונה "המסלול הצפוני". הפיתוח אמור להסתיים בשנים 2030–2031, והוא כולל גם יכולת מוגברת לטיפול במטענים, עד 350,000 טון בשנה. גם תשתיות הדרכים המובילות אל ומנמל התעופה צפויה לשדרוג, על-מנת להתאימן להיקפי הנוסעים והמטענים הצפויים. בינואר 2025 דווח, כי הקו הרביעי (הקו הסגול) של הרכבת התחתית של היידראבאד מתוכנן להגיע בעתיד עד לנמל התעופה רג'יב גנדי. הפרויקט נמצא בשלבי תכנון, ולא נמסר תאריך יעד לסיומו. הוא צפוי להיות קו המטרו הארוך ביותר בהודו.

## גלריה

קובץ:Hyderabad International Airport 2018 stampsheet of India.jpg|בול דואר שונפק ב-2018, לרגל עשור של פרסי הצטיינות שהוענקו לנמל התעופה.
קובץ:Interior of Rajiv Gandhi International Airport, hyderabad 10.jpg|תמונות תלויות על קירות בטרמינל משוות לו מראה מעט מוזיאוני.
קובץ:G20 summit signboard at Rajiv Gandhi International Airport, hyderabad.jpg|שלט ברכה לרגל כינוס מדינות G20, ב-2023.
קובץ:Airport, Terminal JP6393581.jpg|מראה בתוך הטרמינל.
קובץ:Watchtower of Hyderabad airport.jpg|מגדל הפיקוח, על רק שקיעה.
קובץ:Rajiv Gandhi International Airport View.jpg|מראה כללי חיצוני של הטרמינל.


## ראו גם
* נמל התעופה הבין-לאומי צ'הטרפטי שיוואג'י מהרג'

## קישורים חיצוניים

* 

* 

## הערות שוליים

קטגוריה:הודו: שדות תעופה
קטגוריה:טלנגאנה